Il-Prim Ministru Robert Abela s'issa rrifjuta li jirrikonoxxi li kien imwissi minn qabel dwar ir-rejd tal-pulizija li saret fir-residenza ta' Joseph Muscat nhar l-Erbgħa, iżda li kkanċella l-vjaġġ ippjanat tiegħu lejn Dubaj qajmet suspett li Abela kien jaf dwar ir-rejd. Abela kien ippjana li jżur id-Dubai Expo bejn il-Ħadd 16 u l-Ġimgħa 21 ta' Jannar, jiġifieri kien ikun 'il bogħod minn Malta dakinhar li sar ir-rejd fir-residenza ta' Muscat f'Burmarrad. Minflok, Abela għażel li jagħmel żjara qasira fi Strasburgu t-Tnejn 17 ta' Jannar biex jattendi servizz ta' tifkira għall-eks President tal-Parlament Ewropew David Sassoli, li miet il-ġimgħa li għaddiet. Iż-żjara ta' Abela damet inqas minn 24 siegħa, bil-Prim Ministru ivvjaġġa fuq jet privat. Il-Pulizija bi tfittxija fid-dar ta' Joseph Muscat Sorsi qalu lil Newsbook.com.mt li Abela ddeċieda li ma jivjaġġax lejn Dubaj għax ma riedx ikun barra mill-pajjiż meta l-Pulizija jagħmlu rejd fid-dar ta' Muscat. Din il-kamra tal-aħbarijiet hija infurmata li Abela seta' kien jaf bir-rejd sa minn nhar is-Sibt 15 ta' Jannar, b'nies qrib ta' Muscat jwissu lill-Prim Ministru li kien se jidħol fl-inkwiet jekk "imissu lil Muscat". Kemm Muscat kif ukoll Abela ppruvaw ipoġġu t-tort tal-leak fuq id-Deputat tal-Oppożizzjoni, Jason Azzopardi. L-Erbgħa, ir-residenza ta' Muscat f'Burmarrad ġiet imfittxija mill-pulizija mid-Dipartiment tal-Investigazzjoni tar-Reati Finanzjarji, bħala parti minn sonda ta' korruzzjoni fil-ftehim tal-isptarijiet Vitals Global Healthcare. Muscat imwissi minn qabel dwar ir-rejd Ftit wara t-tfittxija, Muscat ikkonferma li l-pulizija daħlu f'daru f'Burmarrad għall-ħabta tas-7am, u qal li kien "nofsu sorpriż" b'dan, u sostna li individwi fi ħdan il-Partit Nazzjonalista – fejn isemmi lid-deputat Jason Azzopardi – kienu alludew għal żvilupp bħal dan fil-ġimgħa ta' qabel. Muscat qal ukoll li kien ħejja fajl għall-investigaturi, bid-dokumentazzjoni kollha dwar ix-xogħol ta' konsulenza tiegħu għal kumpanija li rċeviet €3.6 miljun mingħand Steward Healthcare fil-perjodu meta ħadet il-konċessjoni ta' 30 sena ta' tliet sptarijiet tal-istat mingħand il-Vitals Global Healthcare. Muscat ċaħad li x-xogħol tiegħu kien marbut mal-ftehim tal-privatizzazzjoni tal-isptarijiet. Newsbook.com.mt jinsab infurmat li r-rejd kien oriġinarjament ippjanat għat-Tlieta iżda għal xi raġuni dan ġie pospost b'24 siegħa. Joseph Muscat ingħata kuntratt ta' €540,000 – Matthew Caruana Galizia Għalkemm Abela sostna li ma tarx lejn Dubai għax ried jattendi t-tifkira ta' Sassoli fi Strasburgu, seta' tar lejn il-Lvant Nofsani direttament mill-belt Franċiża. Sorsi qalu li d-delegazzjoni ta' Malta f'Dubaj kellha numru ta' laqgħat ippjanati sal-Ħamis, jiġifieri Abela seta’ jattendi l-biċċa l-kbira tal-laqgħat li kieku tar lejn Dubai t-Tnejn minn Strasburgu. Wara r-rejd fir-residenza ta’ Muscat, Abela sostna li filwaqt li ħadd mhu ‘l fuq mil-liġi, il-predeċessur tiegħu m’għandux jiġi ttrattat b’mod differenti minħabba l-kariga politika li kellu. Waqt li ħa s-sinjal minn ta’ qablu, u żera’ d-dubju dwar l-integrità tas-sonda, Abela staqsa wkoll jekk kienx meħtieġ li l-investigaturi jieħdu l-mowbajls taż-żewġt ibniet adoloxxenti ta’ Muscat. Abela jipprova jżomm il-kalma Bil-laburisti bħall-eks Segretarju Ġenerali Jason Micallef u l-propagandist tal-partit Emmanuel Cuschieri jappellaw lill-partitarji biex joħorġu fit-toroq b’appoġġ għal Muscat, Abela allegatament kellu laqgħat ma’ deputati u ministri l-Ġimgħa filgħodu f’dak li jista’ jitqies bħala tentattiv biex jikkalma s-sitwazzjoni. Skont rapporti fil-midja, Deputati Laburisti qalu f’tentattiv biex irażżnu l-inkwiet intern, li Abela qalilhom biex iwasslu l-messaġġ lill-kostitwenti tagħhom li għandhom jibqgħu "kalmi u sereni" u li l-partit kien magħqud. "Wasalna fi stat fejn il-Pulizija trid tintalab tinvestiga lil Muscat" – Grech Hekk kif qal li r-rejd sar bħala tentattiv biex jintimidawh, Muscat – li għadu jgawdi reputazzjoni fost il-partitarji Laburisti – wissa li se "jagħmel aktar storbju" u jibda b’kampanja u jiltaqa’ man-nies wiċċ imb’wiċċ. Filwaqt li dan jista’ jiġi interpretat bħala theddida għal Abela, il-Prim Ministru għamel ftit li xejn biex jitbiegħed pubblikament mill-predeċessur tiegħu u ħafna lealisti ta’ Muscat inżammu f’karigi importanti. Barra minn hekk, ikun kemm ikun imbarazzanti r-rejd għal Muscat u l-partitarji tiegħu, dan wasal xhur, jekk mhux snin, wara li bdew l-investigazzjonijiet dwar il-ftehim kontroversjali dwar il-privatizzazzjoni tal-isptarijiet. L-istituzzjonijiet m’għandhom iħarsu lejn wiċċ ħadd – Carmelo Abela Mistoqsi dwar l-allegat terremot fil-Partit Laburista, il-Ministru fl-Uffiċċju tal-Prim Ministru, Carmelo Abela qal li l-Prim Ministru Robert Abela kien ċar "li għandna nuru rispett lejn l-istituzzjonijiet u li l-istituzzjonijiet għandhom jużaw l-għodda tagħhom fil-limiti tagħhom u b’mod li jkun xieraq għal kulħadd u li ma jħarsu lejn wiċċ ħadd." Hu tenn li l-istituzzjonijiet ma jistgħux jimxu mod lejn xi ħadd u lejn ħaddieħor jimxu b’mod ieħor. "Il-liġi qeda hemm għal kulħadd," qal. Hu sostna li l-Prim Ministru kien ċar għal darba darbtejn u li hu jaqbel ma’ dak li qal. Iż-żejt għad jitla’ f’wiċċ l-ilma; l-ingann għad jinkixef – Joe Ellis Il-Kelliem għall-Ġustizzja tal-Partit Nazzjonalista, Joe Ellis ikkritika l-Partit Laburista u qal li ż-żejt jitla f’wiċċ l-ilma. "Dak li ilhom ħafna jevitaw u jippruvaw iżommu mill-poplu Malti issa qed jinkixef," żied. Hu stqarr li l-ingann li sar mill-Partit Laburista fuq il-poplu Malti għal bosta snin – "bi Gvern mehdi biex iħaxxen but l-esponenti tiegħu u mhux biex itejjeb is-sitwazzjoni fil-pajjiż" – hu ta’ swied il-qalb. Qal li Malta jixraqila Gvern serju, onest, trasparenti u li jaħdem għal ġid tal-poplu Malti u Għawdxi kollu, "ħaġa li ċertament ma jidirx li dan il-Gvern jista’ jagħmel." .td_uid_3_61ec62ec1ac00_rand.td-a-rec-img{text-align:left}.td_uid_3_61ec62ec1ac00_rand.td-a-rec-img img{margin:0 auto 0 0}